Յուդիտ Վարգա

Յուդիտ Վարգա (, ), հունգարացի կին քաղաքական գործիչ և իրավաբան։ «Ֆիդես» կուսակցության անդամ է։ 2019 թվականի հուլիսի 12-ից արդարադատության գործող նախարարն է։ 2018-2019 թվականներին Հունգարիայի վարչապետի գրասենյակում Եվրոպական Միության հարցերով Հունգարիայի պետական քարտուղարն է։

Կենսագրություն 
Յուդիտ Վարգան ծնվել է 1980 թվականի սեպտեմբերի 10-ին Միշկոլցում։

1993-1999 թվականներին սովորել է Միշկոլցի Ավասյան վարժարանում։ 1999-2004 թվականներին սովորել է Միշկոլցի համալսարանի իրավաբանական ֆակուլտետում, 2002-2004 թվականներին ստացել է հանրապետական կրթաթոշակ։ 2003 թվականին Նյուրթինգեն-Գայսլինգենի Տնտեսագիտության և էկոլոգիայի բարձրագույն դպրոցի կողմից ստացել է «Erasmus» ուսանողական նախաձեռնության կրթաթոշակ։ 2001-2004 թվականներին եղել է Երկրորդ դիվիզիոնի լիգայում գործող (NB I. B) համալսարանի բասկետբոլի թիմի ավագ։ 2004 թվականին գերազանցությամբ (summa cum laude) ավարտել է Միշկոլցի համալսարանը։ 2005-2009 թվականներին եղել է Բուդապեշտի համալսարանի համերգային խմբի անդամ։ 2009 թվականին հանձնել է փաստաբանի որակավորման քննությունը։

2004 թվականի սեպտեմբերից մինչև 2005 թվականի հոկտեմբերն աշխատել է Բուդապեշտի «Freshfields Bruckhaus Deringer» իրավաբանական ընկերությունում, 2005 թվականի նոյեմբերից մինչև 2006 թվականի օգոստոսը՝ Բուդապեշտի «Hogan Lovells»-ում, 2006 թվականի սեպտեմբերից մինչև 2009 թվականի օգոստոսը՝ Բուդապեշտի շրջանային դատարանում և Պեշտի Կենտրոնական շրջանային դատարանում։ 2009 թվականի օգոստոսից աշխատել է որպես Եվրոպական խորհրդարանի պատգամավորի քաղաքական խորհրդական. մինչև 2012 թվականի մայիսին Ադեր Հանոշի Հունգարիայի նախագահ ընտրվելը՝ Հանոշի գրասենյակում, այնուհետև մինչև 2014 թվականի մայիսը՝ Էրիկ Բանկիի գրասենյակում, ապա՝ Դյորդ Հելվենյի գրասենյակում։

2018 թվականի մայիսի 22-ին վարչապետի գրասենյակում ստացել է Եվրոպական Միության հարցերով պետական քարտուղարի պաշտոնը։ 2019 թվականի հուլիսի 12-ին Օրբանի չորրորդ կաբինետում ստացել է արդարադատության նախարարի պաշտոնը՝ վարչապետ Վիկտոր Օրբանի ղեկավարությամբ։ Փոխարինել է Լասլո Տրոչանիին։

Տիրապետում է անգլերենին, գերմաներենին, ֆրանսերենին և իսպաներենին։

Ամուսնացած է։ Ամուսինը Պետեր Մադյարն է (Magyar Péter)։ Ունի երեք երեխա։

Ծանոթագրություններ 

Հունգարիայի քաղաքական գործիչներ
21-րդ դարի քաղաքական գործիչներ
Կանայք քաղաքականությունում
Արդարադատության կին նախարարներ